CELEX: 32017D0918
Language: el
Date: 2017-05-23 00:00:00
Title: Εκτελεστική απόφαση (ΕΕ) 2017/918 της Επιτροπής, της 23ης Μαΐου 2017, για τον χαρακτηρισμό του Αγίου Βικεντίου και των Γρεναδινών ως μη συνεργαζόμενης τρίτης χώρας στην καταπολέμηση της παράνομης, λαθραίας και άναρχης αλιείας

30.5.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 139/70
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/918 ΤΗΣ ΕΠΙΤΡΟΠΉΣ
   της 23ης Μαΐου 2017
   για τον χαρακτηρισμό του Αγίου Βικεντίου και των Γρεναδινών ως μη συνεργαζόμενης τρίτης χώρας στην καταπολέμηση της παράνομης, λαθραίας και άναρχης αλιείας
   Η ΕΥΡΩΠΑΪΚH ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1005/2008 του Συμβουλίου, της 29ης Σεπτεμβρίου 2008, περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας, τροποποίησης των κανονισμών (ΕΟΚ) αριθ. 2847/93, (ΕΚ) αριθ. 1936/2001 και (ΕΚ) αριθ. 601/2004 και κατάργησης των κανονισμών (ΕΚ) αριθ. 1093/94 και (ΕΚ) αριθ. 1447/1999 (1), και ιδίως το άρθρο 31,
   Εκτιμώντας τα ακόλουθα:
   1.   ΕΙΣΑΓΩΓΗ
   
   
               (1)
            
            
               Με τον κανονισμό (ΕΚ) αριθ. 1005/2008 (κανονισμός ΠΛΑ) θεσπίζεται το ενωσιακό σύστημα πρόληψης, αποτροπής και εξάλειψης της παράνομης, λαθραίας και άναρχης (ΠΛΑ) αλιείας.
            
         
               (2)
            
            
               Το κεφάλαιο VI του κανονισμού ΠΛΑ προβλέπει τη διαδικασία σχετικά με τον χαρακτηρισμό των μη συνεργαζόμενων τρίτων χωρών, τις ενέργειες που πρέπει να γίνονται σε σχέση με τις χώρες που έχουν χαρακτηριστεί ως μη συνεργαζόμενες τρίτες χώρες, την κατάρτιση καταλόγου μη συνεργαζόμενων τρίτων χωρών, τη διαγραφή από τον κατάλογο των μη συνεργαζόμενων τρίτων χωρών, τη δημοσίευση του καταλόγου αυτού και την ενδεχόμενη λήψη επειγόντων μέτρων.
            
         
               (3)
            
            
               Σύμφωνα με το άρθρο 31 του κανονισμού ΠΛΑ, η Επιτροπή πρέπει να κατονομάζει τις τρίτες χώρες που θεωρεί μη συνεργαζόμενες στην καταπολέμηση της ΠΛΑ αλιείας. Μια τρίτη χώρα μπορεί να χαρακτηριστεί ως μη συνεργαζόμενη εάν δεν εκπληρώνει τις υποχρεώσεις που υπέχει δυνάμει του διεθνούς δικαίου ως κράτος σημαίας, κράτος λιμένα, παράκτιο κράτος ή κράτος αγοράς, προκειμένου να λαμβάνει μέτρα για την πρόληψη, την αποτροπή και την εξάλειψη της ΠΛΑ αλιείας.
            
         
               (4)
            
            
               Ο χαρακτηρισμός τρίτης χώρας ως μη συνεργαζόμενης βασίζεται στην εξέταση όλων των στοιχείων κατά τα οριζόμενα στο άρθρο 31 παράγραφος 2 του κανονισμού ΠΛΑ.
            
         
               (5)
            
            
               Σύμφωνα με το άρθρο 33 του κανονισμού ΠΛΑ, το Συμβούλιο πρέπει να καταρτίζει κατάλογο μη συνεργαζόμενων χωρών. Για τις χώρες αυτές εφαρμόζονται τα μέτρα που προβλέπονται στο άρθρο 38 του κανονισμού ΠΛΑ.
            
         
               (6)
            
            
               Σύμφωνα με το άρθρο 12 παράγραφος 2 του κανονισμού ΠΛΑ, στην Ένωση εισάγονται μόνο τα αλιευτικά προϊόντα που συνοδεύονται από πιστοποιητικό αλιευμάτων σύμφωνα με τον εν λόγω κανονισμό.
            
         
               (7)
            
            
               Βάσει του άρθρου 20 παράγραφος 1) στοιχείο α) του κανονισμού ΠΛΑ, για να γίνουν αποδεκτά τα πιστοποιητικά αλιευμάτων που έχουν επικυρωθεί από δεδομένο κράτος σημαίας, το εν λόγω κράτος σημαίας υποβάλλει κοινοποίηση στην Επιτροπή σχετικά με τα οικεία συστήματα εφαρμογής, ελέγχου και επιβολής των νομοθετικών και κανονιστικών διατάξεων και των μέτρων διατήρησης και διαχείρισης με τα οποία πρέπει να συμμορφώνονται τα αλιευτικά του σκάφη.
            
         
               (8)
            
            
               Ο Άγιος Βικέντιος και οι Γρεναδίνες δεν υπέβαλαν στην Επιτροπή κοινοποίηση με την ιδιότητα του κράτους σημαίας σύμφωνα με το άρθρο 20 του κανονισμού ΠΛΑ.
            
         
               (9)
            
            
               Βάσει του άρθρου 20 παράγραφος 4 του κανονισμού ΠΛΑ, η Επιτροπή συνεργάζεται διοικητικά με τρίτες χώρες σε τομείς που αφορούν την εφαρμογή των διατάξεων πιστοποίησης αλιευμάτων που προβλέπονται στον εν λόγω κανονισμό.
            
         
               (10)
            
            
               Με βάση τις πληροφορίες που αναφέρονται στο άρθρο 31 παράγραφος 2 του κανονισμού ΠΛΑ, η Επιτροπή έκρινε ότι υπάρχουν σοβαρές ενδείξεις ότι ο Άγιος Βικέντιος και οι Γρεναδίνες δεν τήρησαν τις υποχρεώσεις που υπέχουν δυνάμει του διεθνούς δικαίου ως κράτος σημαίας, κράτος λιμένα, παράκτιο κράτος ή κράτος αγοράς, προκειμένου να λαμβάνουν μέτρα για την πρόληψη, την αποτροπή ή την εξάλειψη της ΠΛΑ αλιείας.
            
         
               (11)
            
            
               Συνεπώς, σύμφωνα με το άρθρο 32 του κανονισμού ΠΛΑ, η Επιτροπή αποφάσισε, βάσει της απόφασης της 12ης Δεκεμβρίου 2014 (2), να γνωστοποιήσει στον Άγιο Βικέντιο και τις Γρεναδίνες ότι υπάρχει το ενδεχόμενο να χαρακτηριστούν ως μη συνεργαζόμενη τρίτη χώρα σύμφωνα με τον κανονισμό ΠΛΑ.
            
         
               (12)
            
            
               Η απόφαση της 12ης Δεκεμβρίου 2014 συμπεριελάμβανε τις πληροφορίες σχετικά με τα ουσιώδη πραγματικά περιστατικά και τις εκτιμήσεις στις οποίες στηρίζεται ο εν λόγω πιθανός χαρακτηρισμός.
            
         
               (13)
            
            
               Η απόφαση κοινοποιήθηκε στον Άγιο Βικέντιο και τις Γρεναδίνες, μαζί με επιστολή που καλεί τον Άγιο Βικέντιο και τις Γρεναδίνες να εφαρμόσουν, σε στενή συνεργασία με την Επιτροπή, σχέδιο δράσης για την επανόρθωση των ελλείψεων που έχουν διαπιστωθεί.
            
         
               (14)
            
            
               Η Επιτροπή κάλεσε συγκεκριμένα τον Άγιο Βικέντιο και τις Γρεναδίνες: i) να λάβουν όλα τα απαραίτητα μέτρα για την υλοποίηση των δράσεων που περιλαμβάνονται στο σχέδιο δράσης που πρότεινε η Επιτροπή· ii) να προβούν σε αξιολόγηση της υλοποίησης των δράσεων που περιλαμβάνονται στο σχέδιο δράσης που πρότεινε η Επιτροπή· και iii) να υποβάλλουν στην Επιτροπή, σε εξαμηνιαία βάση, αναλυτικές εκθέσεις αξιολόγησης της υλοποίησης κάθε δράσης καταγράφοντας, μεταξύ άλλων, την επιμέρους και/ή τη συνολική αποτελεσματικότητά τους ως προς τη διασφάλιση της ύπαρξης συστήματος ελέγχου της αλιείας που να συμμορφώνεται πλήρως προς τις σχετικές διατάξεις.
            
         
               (15)
            
            
               Δόθηκε στον Άγιο Βικέντιο και τις Γρεναδίνες η ευκαιρία να απαντήσουν εγγράφως και προφορικώς στην απόφαση της 12ης Δεκεμβρίου 2014, καθώς και σε άλλες συναφείς πληροφορίες που κοινοποίησε η Επιτροπή, ώστε να έχουν τη δυνατότητα να υποβάλουν στοιχεία με βάση τα οποία δεν αποδέχονται τα πραγματικά περιστατικά που αναφέρονται στην απόφαση της 12ης Δεκεμβρίου 2014 ή τα οποία συμπληρώνουν τα εν λόγω περιστατικά. Οι αρχές του Αγίου Βικεντίου και των Γρεναδινών διαβεβαιώθηκαν ως προς το δικαίωμά τους να ζητήσουν ή να υποβάλουν πρόσθετες πληροφορίες.
            
         
               (16)
            
            
               Με την απόφασή της και την επιστολή της της 12ης Δεκεμβρίου 2014, η Επιτροπή κίνησε διαδικασία διαλόγου με τον Άγιο Βικέντιο και τις Γρεναδίνες και επισήμανε ότι θεωρεί κατ' αρχήν επαρκή μια περίοδο έξι μηνών για την επίτευξη συμφωνίας.
            
         
               (17)
            
            
               Η Επιτροπή συνέχισε να συγκεντρώνει και να ελέγχει όλα τα πληροφοριακά στοιχεία που έκρινε απαραίτητα. Εξετάστηκαν και ελήφθησαν υπόψη οι προφορικές και γραπτές παρατηρήσεις που υπέβαλαν ο Άγιος Βικέντιος και οι Γρεναδίνες κατόπιν της απόφασης της 12ης Δεκεμβρίου 2014. Ο Άγιος Βικέντιος και οι Γρεναδίνες ενημερώθηκαν, είτε προφορικώς είτε εγγράφως, σχετικά με τις συζητήσεις της Επιτροπής.
            
         
               (18)
            
            
               Ο Άγιος Βικέντιος και οι Γρεναδίνες δεν αντιμετώπισαν αποτελεσματικά τους προβληματικούς τομείς και τις ανεπάρκειες που περιγράφονται στην απόφαση της 12ης Δεκεμβρίου 2014 και παρέλειψαν επίσης να εφαρμόσουν πλήρως τα μέτρα που προτείνονται στο σχέδιο δράσης που συνοδεύει την απόφαση.
            
         2.   ΔΙΑΔΙΚΑΣΙΑ ΣΧΕΤΙΚΑ ΜΕ ΤΟΝ ΑΓΙΟ ΒΙΚΕΝΤΙΟ ΚΑΙ ΤΙΣ ΓΡΕΝΑΔΙΝΕΣ
   
   
               (19)
            
            
               Στις 12 Δεκεμβρίου 2014 η Επιτροπή ενημέρωσε τον Άγιο Βικέντιο και τις Γρεναδίνες, βάσει των διατάξεων του άρθρου 32 του κανονισμού ΠΛΑ, ότι εξέταζε το ενδεχόμενο χαρακτηρισμού τους ως μη συνεργαζόμενης τρίτης χώρας.
            
         
               (20)
            
            
               Η Επιτροπή κάλεσε τον Άγιο Βικέντιο και τις Γρεναδίνες να καταρτίσουν, σε στενή συνεργασία με τις υπηρεσίες της, σχέδιο δράσης για την εξάλειψη των ανεπαρκειών που επισήμανε η Επιτροπή με την απόφασή της της 12ης Δεκεμβρίου 2014.
            
         
               (21)
            
            
               Οι κύριες ανεπάρκειες που εντόπισε η Επιτροπή αφορούσαν αρκετές παραλείψεις όσον αφορά την εκπλήρωση υποχρεώσεων βάσει του διεθνούς δικαίου, ειδικότερα σε σχέση με τη θέσπιση κατάλληλου νομικού πλαισίου, την έλλειψη κατάλληλης και αποτελεσματικής παρακολούθησης, την απουσία προγράμματος παρατηρητών και προγράμματος επιθεώρησης, την έλλειψη σαφών και διαφανών διαδικασιών νηολόγησης και χορήγησης άδειας αλιείας και την έλλειψη αποτρεπτικού συστήματος κυρώσεων. Άλλες διαπιστωθείσες ανεπάρκειες αφορούν, γενικότερα, τη συμμόρφωση προς διεθνείς υποχρεώσεις, συμπεριλαμβανομένων των συστάσεων και των ψηφισμάτων των Περιφερειακών Οργανώσεων Διαχείρισης της Αλιείας (ΠΟΔΑ). Επισημάνθηκε επίσης η πλημμελής συνέπεια προς τις συστάσεις και τα ψηφίσματα αρμόδιων φορέων, όπως το διεθνές σχέδιο δράσης του Οργανισμού Επισιτισμού και Γεωργίας (FAO) των Ηνωμένων Εθνών κατά της παράνομης, λαθραίας και άναρχης αλιείας (IPOA-IUU), και οι κατευθυντήριες γραμμές του FAO για την αξιολόγηση των επιδόσεων των κρατών σημαίας. Ωστόσο, η έλλειψη συνέπειας με τις μη δεσμευτικές συστάσεις και ψηφίσματα εξετάστηκε μόνο ως αποδεικτικό στοιχείο και όχι ως βάση για τον χαρακτηρισμό.
            
         
               (22)
            
            
               Με έγγραφο που υπέβαλε στις 2 Φεβρουαρίου 2015, ο Άγιος Βικέντιος και οι Γρεναδίνες γνωστοποίησαν στην Επιτροπή τις θεσμικές ρυθμίσεις οι οποίες θεσπίστηκαν για την αντιμετώπιση των ανεπαρκειών που διαπιστώθηκαν στην απόφαση της 12ης Δεκεμβρίου 2014.
            
         
               (23)
            
            
               Στις 11 Φεβρουαρίου 2015 πραγματοποιήθηκε στον Παναμά σύσκεψη επί τεχνικών θεμάτων μεταξύ της Επιτροπής και του Αγίου Βικεντίου και των Γρεναδινών.
            
         
               (24)
            
            
               Η Επιτροπή και οι αρχές του Αγίου Βικεντίου και των Γρεναδινών πραγματοποίησαν τηλεδιάσκεψη στις 13 Μαρτίου 2015 όσον αφορά την παρακολούθηση του σταδίου εφαρμογής του σχεδίου δράσης.
            
         
               (25)
            
            
               Οι αρχές του Αγίου Βικεντίου και των Γρεναδινών υπέβαλαν έγγραφο στις 7 Αυγούστου 2015, στο οποίο περιεχόταν κατάλογος με τα μέτρα που έχουν ληφθεί όσον αφορά την πρόληψη της ΠΛΑ αλιείας. Ωστόσο, μέσω της εν λόγω κοινοποίησης, οι αρχές ανακοίνωσαν ότι η τελική έγκριση των περισσότερων από τα έγγραφα που απαριθμούνταν στο σχέδιο δράσης είχε αναβληθεί.
            
         
               (26)
            
            
               Στις 2 Οκτωβρίου 2015 η Επιτροπή απέστειλε επιστολή προς τον υπουργό Γεωργίας, Αγροτικού Μετασχηματισμού, Δασοκομίας και Αλιείας του Αγίου Βικεντίου και των Γρεναδινών, δηλώνοντας ότι δεν υπήρχαν σαφή στοιχεία ότι οι αρχές του Αγίου Βικεντίου και των Γρεναδινών είχαν αντιμετωπίσει τις ανεπάρκειες που οδήγησαν στον προχαρακτηρισμό του ως μη συνεργαζόμενης χώρας και πρότεινε να συνεχισθεί ο διάλογος μέσω επιτόπιας επίσκεψης διαλόγου.
            
         
               (27)
            
            
               Οι αρχές του Αγίου Βικεντίου και των Γρεναδινών απάντησαν στην επιστολή αυτή υποβάλλοντας έκθεση προόδου στις 28 Οκτωβρίου 2015 που δεν προσέθετε νέα στοιχεία στο έγγραφο που αναφέρεται στην αιτιολογική σκέψη 25.
            
         
               (28)
            
            
               Με επιστολή που απέστειλε στις 16 Δεκεμβρίου 2015, η Επιτροπή επισήμανε την έλλειψη προόδου του Αγίου Βικεντίου και των Γρεναδινών όσον αφορά την αντιμετώπιση του σχεδίου δράσης μετά την απόφαση της 12ης Δεκεμβρίου 2014.
            
         
               (29)
            
            
               Στις 19 Ιανουαρίου 2016 η Επιτροπή απηύθυνε επιστολή προς τις αρχές του Αγίου Βικεντίου και των Γρεναδινών, γνωστοποιώντας τα στοιχεία που συγκέντρωσε σε σχέση με τη δραστηριότητα του αλιευτικού σκάφους Asian Warrior που περιλαμβάνεται στον κατάλογο σκαφών ΠΛΑ, γνωστού επίσης ως Kunlun και Taishan, και ζητώντας συμπληρωματικές πληροφορίες σε σχέση με τη διαδικασία νηολόγησης των σκαφών τα οποία φέρουν τη σημαία του.
            
         
               (30)
            
            
               Τον Φεβρουάριο του 2016 η Επιτροπή πραγματοποίησε επίσκεψη διαλόγου με σκοπό να συζητήσει την πρόοδο που σημειώθηκε μετά την απόφαση της 12ης Δεκεμβρίου 2014. Η επίσκεψη επιβεβαίωσε τις εναπομένουσες ελλείψεις όσον αφορά την αντιμετώπιση των ανεπαρκειών που εντοπίστηκαν στην εν λόγω απόφαση.
            
         
               (31)
            
            
               Τον Μάρτιο του 2016 ο Άγιος Βικέντιος και οι Γρεναδίνες υπέβαλαν: i) προσχέδιο εθνικού σχεδίου δράσης κατά της ΠΛΑ αλιείας (NPOA IUU) και ii) σχέδιο μνημονίου συνεννόησης μεταξύ των δύο εθνικών αρχών που είναι αρμόδιες για τη ρύθμιση των αλιευτικών σκαφών, δηλαδή της Διεύθυνσης Αλιείας και του Τμήματος Ναυτιλιακής Διοίκησης. Σε επιστολή της με ημερομηνία 3 Ιουνίου 2016, η Επιτροπή ενημέρωσε τις αρχές του Αγίου Βικεντίου και των Γρεναδινών ότι το περιεχόμενο των εν λόγω εγγράφων ενδέχεται να μην είναι συμβατό με τις υποχρεώσεις που υπέχει δυνάμει του διεθνούς δικαίου ως κράτος σημαίας, προκειμένου να λαμβάνει μέτρα για την πρόληψη, την αποτροπή και την εξάλειψη της ΠΛΑ αλιείας. Επιπλέον, στην επιστολή τονιζόταν ότι δεν υπήρχε σαφές χρονοδιάγραμμα για την αντιμετώπιση των ανεπαρκειών που διαπιστώθηκαν στο σχέδιο δράσης.
            
         
               (32)
            
            
               Με επιστολή της 3ης Ιουνίου 2016, η Επιτροπή κάλεσε τις αρχές του Αγίου Βικεντίου και των Γρεναδινών να παράσχουν πληροφορίες σχετικά με το αλιευτικό σκάφος Gotland υπό σημαία της εν λόγω χώρας, το οποίο τεκμαίρεται ότι επιδόθηκε σε αλιευτικές δραστηριότητες χωρίς έγκυρη άδεια σε ύδατα που υπάγονται στην εθνική δικαιοδοσία της Σενεγάλης και αρνήθηκε να συμμορφωθεί με τις εντολές που του δόθηκαν από τις αρχές της Σενεγάλης (3).
            
         
               (33)
            
            
               Τον Ιούνιο του 2016 ο Άγιος Βικέντιος και οι Γρεναδίνες προσχώρησαν στη συμφωνία του FAO για τα μέτρα που λαμβάνει το κράτος λιμένα.
            
         
               (34)
            
            
               Στις 15 Ιουλίου 2016 απεστάλη υπενθύμιση μέσω ηλεκτρονικού μηνύματος προς τις αρχές του Αγίου Βικεντίου και των Γρεναδινών με την οποία η εν λόγω χώρα ενθαρρύνθηκε να λάβει δραστικά μέτρα για την καταπολέμηση των δραστηριοτήτων ΠΛΑ αλιείας και την αποκατάσταση των ελλείψεων στα νομοθετικά και διοικητικά πλαίσια του τομέα της αλιείας.
            
         
               (35)
            
            
               Μετά την εν λόγω ανακοίνωση απεστάλη επιστολή στις αρχές του Αγίου Βικεντίου και των Γρεναδινών στις 24 Οκτωβρίου 2016, της οποίας την παραλαβή αναγνώρισαν οι αρχές την ίδια ημέρα.
            
         3.   ΧΑΡΑΚΤΗΡΙΣΜΟΣ ΤΟΥ ΑΓΙΟΥ ΒΕΚΕΝΤΙΟΥ ΚΑΙ ΤΩΝ ΓΡΕΝΑΔΙΝΩΝ ΩΣ ΜΗ ΣΥΝΕΡΓΑΖΟΜΕΝΗΣ ΤΡΙΤΗΣ ΧΩΡΑΣ
   
   
               (36)
            
            
               Σύμφωνα με το άρθρο 31 παράγραφος 3 του κανονισμού ΠΛΑ, η Επιτροπή επανεξέτασε τη συμμόρφωση του Αγίου Βικεντίου και των Γρεναδινών με τις διεθνείς υποχρεώσεις που υπέχουν ως κράτος σημαίας, κράτος λιμένα, παράκτιο κράτος ή κράτος αγοράς. Για τους σκοπούς της παρούσας εξέτασης, η Επιτροπή έλαβε υπόψη τις παραμέτρους που παρατίθενται στο άρθρο 31 παράγραφοι 4 έως 7 του κανονισμού ΠΛΑ.
            
         3.1.   Μέτρα που έχουν ληφθεί όσον αφορά την επαναλαμβανόμενη ΠΛΑ αλιεία και εμπορικές ροές (άρθρο 31 παράγραφος 4 του κανονισμού ΠΛΑ)
   
   
               (37)
            
            
               Σύμφωνα με πληροφορίες διαθέσιμες στο κοινό, η Επιτροπή διαπίστωσε ότι τουλάχιστον δύο σκάφη που φέρουν σημαία Αγίου Βικεντίου και Γρεναδινών ενεπλάκησαν σε δραστηριότητες ΠΛΑ αλιείας κατά τα έτη 2015 και 2016 (4).
            
         
               (38)
            
            
               Τον Αύγουστο του 2015 το αλιευτικό σκάφος Asian Warrior, γνωστό επίσης ως Kunlun και Taishan, νηολογήθηκε ως πλοίο — ψυγείο μεταφοράς φορτίου υπό σημαία Αγίου Βικεντίου και Γρεναδινών. Το σκάφος, το οποίο κρατήθηκε προηγουμένως στην Ταϊλάνδη με την κατηγορία του ψευδούς ισχυρισμού ότι έφερε σημαία Ινδονησίας, απέπλευσε από τον λιμένα του Πουκέτ στην Ταϊλάνδη τον Σεπτέμβριο του 2015, χωρίς να έχει λάβει άδεια από τις αρμόδιες αρχές. Πριν από τον απόπλου του, το σκάφος είχε ανεφοδιαστεί με 80 000 λίτρα καυσίμου και μεταφόρτωσε στα αμπάρια του τον μπακαλιάρο της Ανταρκτικής που είχε προηγουμένως εκφορτώσει στην Ταϊλάνδη. Τον Δεκέμβριο του 2015 το σκάφος κρατήθηκε από τις αρχές της Σενεγάλης.
            
         
               (39)
            
            
               Στις 8 Φεβρουαρίου 2016, με διάταξη του νομικού προσώπου που βρίσκεται εκτός Αγίου Βικεντίου και Γρεναδινών, στο οποίο έχει ανατεθεί η διαχείριση του νηολογίου, οι αρχές του Αγίου Βικεντίου και των Γρεναδινών διέγραψαν το σκάφος από το νηολόγιο του Αγίου Βικεντίου και των Γρεναδινών λόγω «καταχρηστικής χρήσης πιστοποιητικών νηολογίου, τα οποία δεν ήταν έγκυρα για ναυσιπλοΐα». Μολονότι το Asian Warrior συμμετείχε σε διάφορες δραστηριότητες ΠΛΑ αλιείας υπό σημαία Αγίου Βικεντίου και Γρεναδινών, συμπεριλαμβανομένης της εισόδου παράνομων αλιευμάτων στην αγορά, οι αρχές του Αγίου Βικεντίου και των Γρεναδινών δεν έλαβαν κανένα διοικητικό ή ποινικό μέτρο στο πλαίσιο αυτό, πλην της διαγραφής του σκάφους από το εθνικό νηολόγιο. Επιπλέον, το σκάφος Asian Warrior συμπεριελήφθη στον κατάλογο σκαφών ΠΛΑ αλιείας της επιτροπής για τη διατήρηση της θαλάσσιας χλωρίδας και πανίδας της Ανταρκτικής (CCAMLR) από το 2003 και η Ιντερπόλ εξέδωσε μοβ αγγελία στις 13 Ιανουαρίου 2015, η οποία επικαιροποιήθηκε για τελευταία φορά στις 29 Σεπτεμβρίου 2015.
            
         
               (40)
            
            
               Η απλή διοικητική απόφαση διαγραφής αλιευτικού σκάφους από το νηολόγιο χωρίς να διασφαλίζεται η δυνατότητα επιβολής άλλων κυρώσεων δεν εξασφαλίζει την αποτροπή των παραβάσεων. Η διαγραφή ενός αλιευτικού σκάφους από το νηολόγιο δεν εξασφαλίζει ότι οι δράστες τιμωρούνται για τις πράξεις τους και στερούνται τα οφέλη που προκύπτουν από τις δραστηριότητές τους. Επιπλέον, η έλλειψη κατάλληλης αντίδρασης από τον Άγιο Βικέντιο και τις Γρεναδίνες, καθώς και η έλλειψη συνεργασίας με τις αρμόδιες αρχές των κρατών λιμένα, δεν είναι σύμφωνες με τις υποχρεώσεις που υπέχουν σύμφωνα με το άρθρο 6 της συμφωνίας του FAO σχετικά με τα μέτρα που λαμβάνει το κράτος λιμένα για την πρόληψη, αποτροπή και εξάλειψη της παράνομης, λαθραίας και άναρχης αλιείας.
            
         
               (41)
            
            
               Η Επιτροπή δεν έχει λάβει καμία κοινοποίηση από τις αρχές του Αγίου Βικεντίου και των Γρεναδινών για την παροχή πληροφοριών όσον αφορά το πλοίο Asian Warrior.
            
         
               (42)
            
            
               Από τα στοιχεία που συνέλεξε η Επιτροπή, το Gotland
                   (5), ένα σκάφος που φέρει σημαία Αγίου Βικεντίου και Γρεναδινών, αναφέρθηκε να αλιεύει χωρίς άδεια στην αποκλειστική οικονομική ζώνη της Σενεγάλης τον Φεβρουάριο του 2016. Στο πλαίσιο αυτό, οι αρχές της Σενεγάλης διέταξαν την καταδίωξη και κράτηση του σκάφους που αποπειράθηκε να διαφύγει. Δεδομένου ότι οι εν λόγω δραστηριότητες συνιστούν παραβίαση του Κώδικα Θαλάσσιας Αλιείας της Σενεγάλης (6), οι αρχές της Σενεγάλης επέβαλαν κυρώσεις στο αλιευτικό σκάφος Gotland επιβάλλοντας πρόστιμο 1 030 000 000 (7) CFA.
            
         
               (43)
            
            
               Μετά από αίτηση συνδρομής από τις αρχές της Σενεγάλης, η Επιτροπή ήρθε σε επαφή με τις αρχές του Αγίου Βικεντίου και των Γρεναδινών, κυρίως με σκοπό να τονίσει τη σημασία που έχει για τον Άγιο Βικέντιο και τις Γρεναδίνες να λάβουν τα αναγκαία μέτρα έναντι του εν λόγω πλοίου. Έως σήμερα, η Επιτροπή δεν έχει λάβει καμία απάντηση από τον Άγιο Βικέντιο και τις Γρεναδίνες και δεν έχει λάβει γνώση οποιασδήποτε απάντησης στις αιτήσεις αμοιβαίας συνδρομής που αποστέλλονται από τα κράτη μέλη στο πλαίσιο του άρθρου 51 του κανονισμού ΠΛΑ. Η Επιτροπή έχει επίσης πληροφορηθεί ότι ορισμένες τρίτες χώρες έλαβαν επίσης παρόμοιες πρωτοβουλίες. Η Επιτροπή δεν έχει λάβει γνώση από άλλη πηγή για τυχόν μέτρα που έχει λάβει ο Άγιος Βικέντιος και οι Γρεναδίνες σε σχέση με το εν λόγω σκάφος.
            
         
               (44)
            
            
               Όσον αφορά τις πληροφορίες που αναφέρονται στις αιτιολογικές σκέψεις 37 έως 43, η Επιτροπή εκτιμά ότι ο Άγιος Βικέντιος και οι Γρεναδίνες δεν ήταν σε θέση να αναλάβουν τις ευθύνες τους ως κράτος σημαίας ώστε να αποτρέψουν τον στόλο τους από το να εμπλακεί σε δραστηριότητες ΠΛΑ αλιείας. Από την άποψη αυτή, υπενθυμίζεται ότι, δυνάμει του άρθρου 94 παράγραφος 2 στοιχείο β) της σύμβασης UNCLOS, το κράτος σημαίας οφείλει να ασκεί τη δικαιοδοσία του, δυνάμει του εσωτερικού του δικαίου, επί των πλοίων που φέρουν τη σημαία του καθώς επίσης και επί των ενεργειών του πλοιάρχου, των αξιωματικών και του πληρώματος αυτού. Σημειώνεται ότι, σύμφωνα με το άρθρο 117 της UNCLOS, το κράτος σημαίας έχει την υποχρέωση να λαμβάνει μέτρα ή να συνεργάζεται με άλλα κράτη για τη λήψη μέτρων ως προς τους οικείους υπηκόους τα οποία κρίνονται αναγκαία για τη διατήρηση των έμβιων πόρων της ανοικτής θάλασσας.
            
         
               (45)
            
            
               Σύμφωνα με το άρθρο 31 παράγραφος 4 στοιχείο β) του κανονισμού ΠΛΑ, η Επιτροπή εξέτασε επίσης τα μέτρα που έλαβαν ο Άγιος Βικέντιος και οι Γρεναδίνες όσον αφορά την πρόσβαση αλιευτικών προϊόντων που προέρχονται από ΠΛΑ αλιεία στην αγορά τους. Το IPOA IUU παρέχει καθοδήγηση σχετικά με διεθνώς συμφωνηθέντα μέτρα που συνδέονται με την αγορά για την υποστήριξη της μείωσης ή της εξάλειψης του εμπορίου ιχθύων και αλιευτικών προϊόντων που προέρχονται από ΠΛΑ αλιεία. Στο σημείο 71 του IPOA IUU αναφέρεται επίσης ότι τα κράτη θα πρέπει να λάβουν μέτρα για τη βελτίωση της διαφάνειας των αγορών τους, ώστε να είναι δυνατή η ιχνηλασιμότητα των ιχθύων ή των αλιευτικών προϊόντων. Ομοίως, στον κώδικα δεοντολογίας για υπεύθυνη αλιεία του FAO (κώδικας δεοντολογίας) περιγράφονται, ιδίως στο άρθρο 11, ορθές πρακτικές για μετασυλλεκτικές δραστηριότητες και υπεύθυνο διεθνές εμπόριο. Στο άρθρο 11.1.11 του εν λόγω κώδικα δεοντολογίας, ζητείται από τα κράτη να διασφαλίσουν ότι το διεθνές και εγχώριο εμπόριο ιχθύων και αλιευτικών προϊόντων διεξάγεται σύμφωνα με ορθές πρακτικές διατήρησης και διαχείρισης μέσω καλύτερης ταυτοποίησης της προέλευσης των ιχθύων και των αλιευτικών προϊόντων.
            
         
               (46)
            
            
               Κατά τη διάρκεια δύο επισκέψεων που πραγματοποιήθηκαν στον Άγιο Βικέντιο και τις Γρεναδίνες τον Μάιο του 2014, όπως αναφέρεται στην αιτιολογική σκέψη 9 της απόφασης της 12ης Δεκεμβρίου 2014, και τον Φεβρουάριο του 2016, η Επιτροπή διαπίστωσε ότι οι αρμόδιες αρχές του Άγιου Βικεντίου και των Γρεναδινών δεν ήταν σε θέση να διασφαλίσουν επαρκή έλεγχο των δραστηριοτήτων του αλιευτικού τους στόλου. Οι αρμόδιες αρχές του Άγιου Βικεντίου και των Γρεναδινών υποστήριξαν ότι όλα τα αλιευτικά τους σκάφη που ασκούν δραστηριότητες εντός της ζώνης της ICCAT εκφορτώνουν ή μεταφορτώνουν αποκλειστικά σε λιμένες του Τρινιδάδ και Τομπάγκο (Πορτ οφ Σπέιν και Chaguaramas). Εντούτοις, λόγω της έλλειψης συνεργασίας των αρχών με το Τρινιδάδ και Τομπάγκο, ο Άγιος Βικέντιος και οι Γρεναδίνες δεν είναι σε θέση να παράσχουν πληροφορίες σχετικά με τα χαρακτηριστικά των ειδών που αλιεύονται από σκάφη υπό τη σημαία τους στην ανοικτή θάλασσα ή των αλιευτικών προϊόντων που εκφορτώνονται ή μεταφορτώνονται σε λιμένες του Τρινιδάδ και Τομπάγκο και σχετικά με τις εμπορικές ροές των εν λόγω προϊόντων. Από αυτή την πλευρά, οι αρχές του Αγίου Βικεντίου και των Γρεναδινών δεν συνεργάζονται με τις αρχές των κρατών λιμένα, κατά παράβαση του άρθρου 20 της συμφωνίας του FAO σχετικά με τα μέτρα που λαμβάνει το κράτος λιμένα για την πρόληψη, αποτροπή και εξάλειψη της παράνομης, λαθραίας και άναρχης αλιείας.
            
         
               (47)
            
            
               Επιπλέον, όπως αναφέρεται στην αιτιολογική σκέψη 38, οι αρχές του Αγίου Βικεντίου και των Γρεναδινών δεν απέτρεψαν την εκφόρτωση αλιευτικών προϊόντων που προέρχονται από ΠΛΑ αλιεία στους λιμένες τους, με επακόλουθο τον κίνδυνο τα εν λόγω προϊόντα να παρεισφρήσουν στην αγορά.
            
         
               (48)
            
            
               Με βάση τις πληροφορίες που ελήφθησαν κατά τις επιτόπιες επισκέψεις, η Επιτροπή θεωρεί ότι ο Άγιος Βικέντιος και οι Γρεναδίνες δεν είναι σε θέση να εγγυηθούν τη διαφάνεια των αγορών τους, ώστε να είναι δυνατή η ιχνηλασιμότητα των ιχθύων ή των αλιευτικών προϊόντων, όπως απαιτείται στο σημείο 71 του IPOA IUU και στο άρθρο 11.1.11 του κώδικα δεοντολογίας του FAO. Εν προκειμένω, φαίνεται ότι ο Άγιος Βικέντιος και οι Γρεναδίνες αδυνατούν να εκπληρώσουν την υποχρέωση του κράτους λιμένα, σύμφωνα με το άρθρο 23 της UNFSA, να αναλάβουν δράση για την προαγωγή της αποτελεσματικότητας των διεθνών μέτρων διατήρησης και διαχείρισης, συμπεριλαμβανομένων των επιθεωρήσεων λιμένα όσον αφορά έγγραφα, αλιευτικά εργαλεία ή αλιεύματα και την απαγόρευση εκφορτώσεων και μεταφορτώσεων εφόσον έχει διαπιστωθεί ότι τα αλιεύματα αλιεύθηκαν κατά τρόπο ο οποίος υπονομεύει την αποτελεσματικότητα των ως άνω διεθνών μέτρων διατήρησης και διαχείρισης.
            
         
               (49)
            
            
               Λαμβανομένων υπόψη των εξελίξεων μετά την 12η Δεκεμβρίου 2014, η Επιτροπή εκτιμά, σύμφωνα με το άρθρο 31 παράγραφοι 3 και 4 του κανονισμού ΠΛΑ, ότι ο Άγιος Βικέντιος και οι Γρεναδίνες δεν εκπλήρωσαν τα καθήκοντα που υπέχουν δυνάμει του διεθνούς δικαίου ως κράτος σημαίας σε ό,τι αφορά την ΠΛΑ αλιεία που διεξάγεται ή υποστηρίζεται από αλιευτικά σκάφη που φέρουν τη σημαία τους ή από υπηκόους τους, και δεν έλαβαν επαρκή μέτρα για να αποτρέψουν την πρόσβαση αλιευτικών προϊόντων που προέρχονται από ΠΛΑ αλιεία στην αγορά τους.
            
         3.2.   Αδυναμία συνεργασίας και επιβολής των διατάξεων (άρθρο 31 παράγραφος 5 του κανονισμού ΠΛΑ)
   
   
               (50)
            
            
               Όπως περιγράφεται στην αιτιολογική σκέψη 20 της απόφασης της 12ης Δεκεμβρίου 2014, η Επιτροπή εξέτασε κατά πόσον ο Άγιος Βικέντιος και οι Γρεναδίνες συνεργάστηκαν αποτελεσματικά με την Επιτροπή για τη διεξαγωγή ερευνών και συναφών δραστηριοτήτων και κατέληξε στο συμπέρασμα ότι οι αλιευτικές αρχές του Αγίου Βικεντίου και των Γρεναδινών δεν παρείχαν στην Επιτροπή καμία πληροφορία ή απάντηση ως προς το πώς θα αντιμετωπίσουν τις ανεπάρκειες του εθνικού συστήματος διαχείρισης της αλιείας που εντοπίστηκαν κατά τη διάρκεια της επίσκεψης. Μετά την απόφαση της Επιτροπής της 12ης Δεκεμβρίου 2014, η Επιτροπή διαπίστωσε ότι οι αρχές του Αγίου Βικεντίου και των Γρεναδινών δεν ανταποκρίθηκαν στα αιτήματα της Επιτροπής για συνεργασία σε σχέση με τις παράνομες αλιευτικές δραστηριότητες των σκαφών Asian Warrior και Gotland. Με βάση τις πληροφορίες που συνέλεξε η Επιτροπή, διαπιστώθηκε ότι αυτή η έλλειψη συνεργασίας σημειώθηκε και όσον αφορά αιτήσεις παροχής βοήθειας που διαβιβάστηκαν από κράτη μέλη και τρίτες χώρες προς τις αρχές του Αγίου Βικεντίου και των Γρεναδινών στο πλαίσιο ερευνών και συναφών δραστηριοτήτων.
            
         
               (51)
            
            
               Επιπλέον, τα έγγραφα που διαβιβάστηκαν στην Επιτροπή όσον αφορά το σχέδιο δράσης μετά την απόφαση της 12ης Δεκεμβρίου 2014 δεν οδήγησαν σε καμία συγκεκριμένη ενέργεια.
            
         
               (52)
            
            
               Επιπλέον, κατά την αξιολόγηση του κατά πόσον ο Άγιος Βικέντιος και οι Γρεναδίνες συμμορφώθηκαν με τις υποχρεώσεις που υπέχουν ως κράτος σημαίας, η Επιτροπή ανέλυσε επίσης κατά πόσον συνεργάστηκαν με άλλα κράτη για την καταπολέμηση της ΠΛΑ αλιείας.
            
         
               (53)
            
            
               Με βάση τις πληροφορίες που άντλησε κατά τη διάρκεια των επιτόπιων επισκέψεών της τον Μάιο του 2014 και τον Φεβρουάριο του 2016, καθώς και από τις αρχές τρίτων παράκτιων χωρών, η Επιτροπή διαπίστωσε ότι τα σκάφη που φέρουν σημαία Αγίου Βικεντίου και Γρεναδινών, που ασκούν δραστηριότητες εντός της ζώνης της ICCAT, εκφορτώνουν και μεταφορτώνουν στους λιμένες του Τρινιδάδ και Τομπάγκο. Οι αρχές του Άγιου Βικεντίου και των Γρεναδινών αναγνώρισαν ότι η κυβέρνησή τους δεν συνεργάζεται επίσημα με τις αρχές του Τρινιδάδ και Τομπάγκο. Δεν έχει σημειωθεί καμία πρόοδος προς αυτήν την κατεύθυνση μετά την απόφαση της Επιτροπής της 12ης Δεκεμβρίου 2014.
            
         
               (54)
            
            
               Από την κατάσταση που περιγράφεται στην αιτιολογική σκέψη 53 προκύπτει ότι ο Άγιος Βικέντιος και οι Γρεναδίνες δεν συνεργάστηκαν ούτε συντόνισαν τις δραστηριότητές τους με τρίτες χώρες στα σημεία όπου τα σκάφη σημαίας Αγίου Βικεντίου και Γρεναδινών εκφορτώνουν ή μεταφορτώνουν, με σκοπό την πρόληψη, την αποτροπή και την εξάλειψη της ΠΛΑ αλιείας, όπως ορίζεται από το σημείο 28 του IPOA IUU. Επιπλέον, ο Άγιος Βικέντιος και οι Γρεναδίνες δεν έχουν συνάψει συμφωνίες ή ρυθμίσεις με άλλα κράτη ούτε συνεργάζονται με άλλον τρόπο για την επιβολή των εφαρμοστέων νόμων και μέτρων διατήρησης και διαχείρισης ή των διατάξεων που θεσπίζονται σε εθνικό, περιφερειακό ή διεθνές επίπεδο, όπως καθορίζεται στο σημείο 31 του IPOA IUU.
            
         
               (55)
            
            
               Όπως περιγράφεται στην αιτιολογική σκέψη 25 της απόφασης της 12ης Δεκεμβρίου 2014, η Επιτροπή εξέτασε επίσης κατά πόσον ο Άγιος Βικέντιος και οι Γρεναδίνες έλαβαν αποτελεσματικά μέτρα επιβολής όσον αφορά τις επιχειρήσεις που ευθύνονται για ΠΛΑ αλιεία και κατά πόσον επιβλήθηκαν αρκούντως αυστηρές κυρώσεις ώστε να αφαιρείται από τους παραβάτες το όφελος που προκύπτει από τις αλιευτικές τους δραστηριότητες ΠΛΑ αλιείας. Τα διαθέσιμα στοιχεία επιβεβαιώνουν ότι ο Άγιος Βικέντιος και οι Γρεναδίνες δεν τήρησαν τις υποχρεώσεις που υπέχουν δυνάμει του διεθνούς δικαίου όσον αφορά τα αποτελεσματικά μέτρα επιβολής.
            
         
               (56)
            
            
               Ο Άγιος Βικέντιος και οι Γρεναδίνες δεν έχουν χαράξει εθνική στρατηγική σχετικά με την παρακολούθηση, τον έλεγχο και την εποπτεία του αλιευτικού τους στόλου, ούτε σχετικά με προγράμματα επιθεώρησης και παρακολούθησης. Όπως επισημαίνεται στην αιτιολογική σκέψη 27 της απόφασης της 12ης Δεκεμβρίου 2014, κατά την επιτόπια επίσκεψη τον Μάιο του 2014 η Επιτροπή διαπίστωσε ότι ο Άγιος Βικέντιος και οι Γρεναδίνες δεν ήταν σε θέση να ελέγξουν τα σκάφη τους που δραστηριοποιούνται στην ανοικτή θάλασσα, σε ύδατα τρίτων χωρών ή που καταπλέουν σε λιμένες τρίτων χωρών. Κατά την επιτόπια επίσκεψη τον Φεβρουάριο του 2016, η Επιτροπή ήταν σε θέση να διαπιστώσει ότι ο Άγιος Βικέντιος και οι Γρεναδίνες δεν είχαν αποκαταστήσει την πλημμελή παρακολούθηση του στόλου και, ως εκ τούτου, δεν πληρούν τις προϋποθέσεις του άρθρου 94 της UNCLOS, το οποίο προβλέπει ότι το κράτος σημαίας οφείλει να ενασκεί τη δικαιοδοσία του, δυνάμει του εσωτερικού του δικαίου, επί κάθε πλοίου που φέρει τη σημαία του καθώς και επί του πλοιάρχου, των αξιωματικών και του πληρώματος αυτού. Ο Άγιος Βικέντιος και οι Γρεναδίνες παραβιάζουν επίσης το άρθρο 18 παράγραφος 3 της UNFSA, το οποίο προβλέπει τα μέτρα που πρέπει να λαμβάνονται από ένα κράτος όσον αφορά τα σκάφη υπό τη σημαία του. Επιπλέον, ο Άγιος Βικέντιος και οι Γρεναδίνες δεν τηρούν τις υποχρεώσεις που υπέχουν ως κράτος σημαίας σχετικά με τη συμμόρφωση και την εφαρμογή της νομοθεσίας κατά τα οριζόμενα στο άρθρο 19 της UNFSA, καθώς δεν απέδειξαν ότι μερίμνησαν και ενήργησαν σύμφωνα με τους λεπτομερείς κανόνες που προβλέπονται στο εν λόγω άρθρο.
            
         
               (57)
            
            
               Το νομικό πλαίσιο για τη διαχείριση του στόλου του Αγίου Βικεντίου και των Γρεναδινών, που βασίζεται στον νόμο για την ανοικτή θάλασσα του 2001 και στον κανονισμό για την αλιεία ανοικτής θάλασσας του 2003, δεν περιλαμβάνει ορισμό όσον αφορά τις ΠΛΑ αλιευτικές δραστηριότητες. Επιπλέον, το ισχύον νομικό πλαίσιο δεν περιλαμβάνει ορισμό των σοβαρών παραβάσεων ούτε πλήρη κατάλογο σοβαρών αδικημάτων που αντιμετωπίζονται με αναλογικές, αυστηρές κυρώσεις. Ως εκ τούτου, το σύστημα κυρώσεων με την παρούσα μορφή του δεν είναι ολοκληρωμένο και δεόντως αυστηρό ώστε να επιτελεί την αποτρεπτική του λειτουργία. Η αντιμετώπιση των παραβάσεων και των σοβαρών παραβάσεων δεν είναι επαρκής ώστε να διασφαλίζει τη συμμόρφωση, να αποθαρρύνει τις παραβάσεις οπουδήποτε και αν λαμβάνουν χώρα και να αφαιρεί από τους παραβάτες το όφελος που προκύπτει από τις παράνομες δραστηριότητές τους, όπως απαιτείται από το σημείο 21 του IPOA IUU και το σημείο 38 των κατευθυντήριων γραμμών του FAO για τις επιδόσεις του κράτους σημαίας.
            
         
               (58)
            
            
               Όπως επισημαίνεται στις αιτιολογικές σκέψεις 30 και 31 της απόφασης της 12ης Δεκεμβρίου 2014, το επίπεδο ανάπτυξης του Αγίου Βικεντίου και των Γρεναδινών δεν μπορεί να θεωρηθεί παράγοντας που υποθηκεύει τη δυνατότητα των αρμόδιων αρχών να συνεργαστούν με άλλες χώρες και να μεριμνήσουν για την επιβολή της νομοθεσίας. Η αξιολόγηση των ειδικών εμποδίων όσον αφορά την ανάπτυξη περιγράφεται αναλυτικότερα στις αιτιολογικές σκέψεις 66 έως 67 της παρούσας απόφασης.
            
         
               (59)
            
            
               Λαμβανομένων υπόψη των αιτιολογικών σκέψεων 19 έως 31 της απόφασης της 12ης Δεκεμβρίου 2014 και των εξελίξεων μετά τη 12η Δεκεμβρίου 2014, η Επιτροπή διατυπώνει την άποψη ότι, σύμφωνα με το άρθρο 31 παράγραφος 3 και το άρθρο 31 παράγραφος 5 στοιχεία α), β), γ) και δ) του κανονισμού ΠΛΑ, ο Άγιος Βικέντιος και οι Γρεναδίνες δεν τήρησαν τα καθήκοντα που υπέχουν δυνάμει του διεθνούς δικαίου ως κράτος σημαίας σε ό,τι αφορά τη συνεργασία και τις προσπάθειες επιβολής της νομοθεσίας.
            
         3.3.   Αδυναμία εφαρμογής διεθνών κανόνων (άρθρο 31 παράγραφος 6 του κανονισμού ΠΛΑ)
   
   
               (60)
            
            
               Όπως περιγράφεται στις αιτιολογικές σκέψεις 34 έως 39 της απόφασης της 12ης Δεκεμβρίου 2014, η Επιτροπή προέβη σε ανάλυση των πληροφοριών που θεώρησε συναφείς, τις οποίες άντλησε από τα διαθέσιμα δεδομένα που δημοσιεύουν οι Περιφερειακές Οργανώσεις Διαχείρισης της Αλιείας (ΠΟΔΑ) και ιδίως η Διεθνής Επιτροπή για τη Διατήρηση των Θυννοειδών του Ατλαντικού (ICCAT). Επιπλέον, η Επιτροπή προέβη σε ανάλυση των πληροφοριών οι οποίες θεώρησε ότι έχουν σχέση με την ιδιότητα του Άγιου Βικεντίου και των Γρεναδινών ως συμβαλλόμενου μέρους της ICCAT μετά την απόφαση της 12ης Δεκεμβρίου 2014.
            
         
               (61)
            
            
               Πρέπει να σημειωθεί ότι ο στόλος του Αγίου Βικεντίου και των Γρεναδινών έχει ως στόχο τον τόνο και άλλα άκρως μεταναστευτικά είδη στη ζώνη της ICCAT. Στο πλαίσιο αυτό, ο Άγιος Βικέντιος και οι Γρεναδίνες θα έπρεπε να συνεργάζονται με την ICCAT, που είναι η αρμόδια ΠΟΔΑ στην εν λόγω ζώνη και για το εν λόγω είδος. Ωστόσο, μολονότι ο Άγιος Βικέντιος και οι Γρεναδίνες είναι συμβαλλόμενο μέρος της ICCAT, η χώρα δεν τηρεί την υποχρέωση που υπέχει ως κράτος σημαίας δυνάμει του άρθρου 117 της UNCLOS να λάβει έναντι των υπηκόων του μέτρα για τη διατήρηση των έμβιων πόρων στην ανοικτή θάλασσα.
            
         
               (62)
            
            
               Όπως αναφέρεται στις αιτιολογικές σκέψεις 35 έως 38, μεταξύ 2011 και 2013 η ICCAT απηύθυνε σειρά επιστολών προς τις αρχές του Αγίου Βικεντίου και των Γρεναδινών. Μετά την απόφαση της 12ης Δεκεμβρίου 2014, η ICCAT υπέβαλε εκ νέου το 2016 επιστολή στις αρχές του Αγίου Βικεντίου και των Γρεναδινών τονίζοντας τις ελλείψεις που εντοπίστηκαν κατά τη σύνοδο της ICCAT το 2015, ήτοι την εκπρόθεσμη υποβολή i) της ετήσιας έκθεσης, ii) του σχεδίου διαχείρισης για τον ξιφία Βορείου Ατλαντικού και iii) των πινάκων συμμόρφωσης. Με την εν λόγω επιστολή η ICCAT ζήτησε επίσης από τις αρχές του Αγίου Βικεντίου και των Γρεναδινών να παράσχουν περισσότερες πληροφορίες σχετικά με την εφαρμογή από πλευράς της χώρας της σύστασης ICCAT 12-05 σχετικά με τη συμμόρφωση με τα υφιστάμενα μέτρα για τη διατήρηση και διαχείριση του καρχαρία. Επιπλέον, η ICCAT ανέφερε την έλλειψη απάντησης στις επιστολές προς την εν λόγω χώρα.
            
         
               (63)
            
            
               Τέλος, ο Άγιος Βικέντιος και οι Γρεναδίνες δεν υιοθέτησαν εθνικό σχέδιο δράσης για την καταπολέμηση της ΠΛΑ αλιείας, όπως συνιστάται στο σημείο 25 του IPOA IUU.
            
         
               (64)
            
            
               Όπως επισημαίνεται στην αιτιολογική σκέψη 39 της απόφασης της 12ης Δεκεμβρίου 2014, το Υπουργείο Γεωργίας, Δασοκομίας και Αλιείας του Αγίου Βικεντίου και των Γρεναδινών δεν είναι σε θέση να διασφαλίσει την πραγματική σχέση μεταξύ του κράτους και των σκαφών που φέρουν τη σημαία της χώρας, όπως απαιτείται από την παράγραφο 91 της UNCLOS.
            
         
               (65)
            
            
               Λαμβανομένων υπόψη των αιτιολογικών σκέψεων 35 έως 39 της απόφασης της 12ης Δεκεμβρίου 2014 και των συνακόλουθων εξελίξεων, η Επιτροπή εκτιμά ότι, δυνάμει του άρθρου 31 παράγραφοι 3 και 6 του κανονισμού ΠΛΑ, ο Άγιος Βικέντιος και οι Γρεναδίνες δεν τήρησαν τις υποχρεώσεις που υπέχουν δυνάμει του διεθνούς δικαίου όσον αφορά τους διεθνείς κανόνες και κανονισμούς, καθώς και τα μέτρα διατήρησης και διαχείρισης.
            
         3.4.   Ειδικές δυσκολίες των αναπτυσσόμενων χωρών (άρθρο 31 παράγραφος 7 του κανονισμού ΠΛΑ)
   
   
               (66)
            
            
               Υπενθυμίζεται ότι, σύμφωνα με τον δείκτη ανθρώπινης ανάπτυξης των Ηνωμένων Εθνών (8), ο Άγιος Βικέντιος και οι Γρεναδίνες κατατάσσονται στις χώρες με υψηλή ανθρώπινη ανάπτυξη (97η σε 188 χώρες). Υπενθυμίζεται επίσης ότι, σύμφωνα με τον κανονισμό (ΕΚ) αριθ. 1905/2006 του Ευρωπαϊκού Κοινοβουλίου και του Συμβουλίου (9), ο Άγιος Βικέντιος και οι Γρεναδίνες κατατάσσονται στις χώρες και εδάφη υψηλού μεσαίου εισοδήματος.
            
         
               (67)
            
            
               Όπως περιγράφεται στην αιτιολογική σκέψη 42 της απόφασης της 12ης Δεκεμβρίου 2014, δεν βρέθηκαν αποδεικτικά στοιχεία που να τεκμηριώνουν την υπόθεση ότι ο Άγιος Βικέντιος και οι Γρεναδίνες αδυνατούν να εκπληρώσουν τα καθήκοντα που υπέχουν δυνάμει του διεθνούς δικαίου λόγω αναπτυξιακών περιορισμών. Παρομοίως, δεν υπάρχουν συγκεκριμένες ενδείξεις για συσχετισμό των ανεπαρκειών που διαπιστώθηκαν ως προς την παρακολούθηση, τον έλεγχο και την εποπτεία των αλιευτικών δραστηριοτήτων με την έλλειψη δυνατοτήτων και υποδομών. Εν προκειμένω, επισημαίνεται ότι οι αρχές του Αγίου Βικεντίου και των Γρεναδινών δεν επικαλέστηκαν αναπτυξιακούς περιορισμούς και υποστήριξαν ότι η διοίκησή τους διαθέτει γενικά ικανοποιητικό επίπεδο αποδοτικότητας.
            
         
               (68)
            
            
               Λαμβάνοντας υπόψη τις αιτιολογικές σκέψεις 41, 42 και 43 της απόφασης της 12ης Δεκεμβρίου 2014 και τις εξελίξεις μετά τις 12 Δεκεμβρίου 2014, η Επιτροπή διατυπώνει την άποψη ότι, δυνάμει του άρθρου 31 παράγραφος 7 του κανονισμού ΠΛΑ, η γενική επίδοση του Αγίου Βικεντίου και των Γρεναδινών όσον αφορά την αλιεία δεν επηρεάζεται αρνητικά από το αναπτυξιακό τους επίπεδο.
            
         4.   ΣΥΜΠΕΡΑΣΜΑ ΣΧΕΤΙΚΑ ΜΕ ΤΟΝ ΧΑΡΑΚΤΗΡΙΣΜΟ ΩΣ ΜΗ ΣΥΝΕΡΓΑΖΟΜΕΝΗΣ ΤΡΙΤΗΣ ΧΩΡΑΣ
   
   
               (69)
            
            
               Με βάση τα συμπεράσματα που συνάχθηκαν σε σχέση με το γεγονός ότι ο Άγιος Βικέντιος και οι Γρεναδίνες δεν εκπλήρωσαν τις υποχρεώσεις που υπέχουν δυνάμει του διεθνούς δικαίου ως κράτος σημαίας, κράτος λιμένα, παράκτιο κράτος ή κράτος αγοράς και δεν έλαβαν μέτρα για την πρόληψη, την αποτροπή και την εξάλειψη της ΠΛΑ αλιείας, η χώρα αυτή πρέπει να χαρακτηριστεί, σύμφωνα με το άρθρο 31 του κανονισμού ΠΛΑ, ως μη συνεργαζόμενη τρίτη χώρα στην καταπολέμηση της ΠΛΑ αλιείας.
            
         
               (70)
            
            
               Έχοντας υπόψη το άρθρο 18 παράγραφος 1 στοιχείο ζ) του κανονισμού ΠΛΑ, οι αρμόδιες αρχές των κρατών μελών απαγορεύουν την εισαγωγή αλιευτικών προϊόντων στην Ένωση χωρίς να οφείλουν να ζητούν επιπλέον στοιχεία ή να υποβάλλουν αίτηση συνδρομής στο κράτος σημαίας όταν διαπιστώνουν ότι το πιστοποιητικό αλιευμάτων έχει επικυρωθεί από τις αρχές κράτους σημαίας που έχει χαρακτηριστεί ως μη συνεργαζόμενο κράτος σύμφωνα με το άρθρο 31.
            
         
               (71)
            
            
               Πρέπει να επισημανθεί ότι ο χαρακτηρισμός του Αγίου Βικεντίου και των Γρεναδινών ως χώρας που η Επιτροπή θεωρεί μη συνεργαζόμενη δεν αποκλείει αυτομάτως τυχόν μεταγενέστερες ενέργειες από την πλευρά της Επιτροπής ή του Συμβουλίου για την κατάρτιση καταλόγου μη συνεργαζόμενων χωρών.
            
         5.   ΔΙΑΔΙΚΑΣΙΑ ΕΠΙΤΡΟΠΗΣ
   
   
               (72)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής αλιείας και υδατοκαλλιέργειας,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ο Άγιος Βικέντιος και οι Γρεναδίνες χαρακτηρίζονται από την Επιτροπή ως μη συνεργαζόμενη τρίτη χώρα στην καταπολέμηση της παράνομης, λαθραίας και άναρχης αλιείας.
   Άρθρο 2
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 23 Μαΐου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 286 της 29.10.2008, σ. 1.
   
      (2)  Απόφαση της Επιτροπής της 12ης Δεκεμβρίου 2014 για την κοινοποίηση τρίτης χώρας που η Επιτροπή θεωρεί πιθανό να χαρακτηριστεί ως μη συνεργαζόμενη τρίτη χώρα δυνάμει του κανονισμού (ΕΚ) αριθ. 1005/2008 του Συμβουλίου περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας (ΕΕ C 453 της 17.12.2014, σ. 5).
   
      (3)  http://www.lesoleil.sn/2016-03-22-23-21-32/item/53178-peche-illicite-dans-les-eaux-senegalaise-en-fuite-le-navire-gotland-imo-arraisonne-en-espagne.html
   
      (4)  Βλ. μοβ αγγελία της Ιντερπόλ αριθ. 248 της 13ης Ιανουαρίου 2015, https://www.ccamlr.org/en/compliance/non-contracting-party-iuu-vessel-list και την υποσημείωση 13.
   
      (5)  Βλέπε υποσημείωση 3.
   
      (6)  Νόμος αριθ. 2015-18 της 13ης Ιουλίου 2015
   
      (7)  Βλέπε υποσημείωση 3.
   
      (8)  Τα στοιχεία προέρχονται από τον ιστότοπο http://hdr.undp.org/en/statistics
   
      (9)  Κανονισμός (ΕΚ) αριθ. 1905/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για τη θέσπιση μηχανισμού χρηματοδότησης της αναπτυξιακής συνεργασίας (ΕΕ L 378 της 27.12.2006, σ. 41).